天馬歌
作者：司馬光
朝代：宋

paragraphs: 大宛汗血古共知，青海龍種骨更奇。
網絲舊畫昔嘗見，不意人間今見之。
銀鞍玉鐙黄金轡，廣路長鳴增意氣。
富平公子韓王孫，求買傾家不知貴。
芙蓉高闕北向開，金印紫綬從天來。
路人回首無所見，流風瞥過驚浮埃。
如何棄置歸皁棧，踠足垂頭困羈絆。
精神慘澹筋骨羸，舉目雙睛猶璀璨。
伏波馬式今已無，子阿肉腐骨久枯。
舉世無人相騏驥，憔悴不與駑駘殊。
神兵淬礪精芒在，寶鑑遊塵肯終晦。
君今鬋剔被鳴鸞，尚能騰踏崑崙外。